b'\n_START_ARTICLE_\nDla\xc4\x8dnica\n_START_PARAGRAPH_\nDl\xc3\xa1\xc4\x8dnice so \xc4\x8dutne celice notranjega u\xc5\xa1esa, ki zaznavajo polo\xc5\xbeaj telesa v prostoru in gibanje (v vestibularnem organu) ter zvok (v ko\xc5\xa1\xc4\x8denem pol\xc5\xbeu). Nahajajo se v ravnote\xc5\xbenem organu v vre\xc4\x8dici in me\xc5\xa1i\xc4\x8dku ter v polkro\xc5\xbenih vodih (odgovorne za zaznavo ravnote\xc5\xbeja) ter v ko\xc5\xa1\xc4\x8denem pol\xc5\xbeu v Cortijevem (spiralnem) organu (odgovorne za sluh). Na apikalni povr\xc5\xa1ini imajo \xc5\xa1tevilne dolge, dla\xc4\x8dicam podobne strukture, sorodne mikrovilom, po katerih so dobile ime. Gibanje v svoji okolici zaznavajo preko mehanotransdukcije (mehanske dra\xc5\xbeljaje pretvorijo v elektri\xc4\x8dne impulze)._NEWLINE_Dla\xc4\x8dnice v ko\xc5\xa1\xc4\x8denem pol\xc5\xbeu so dveh vrst, zunanje in notranje, in se funkcionalno ter anatomsko razlikujejo. Po\xc5\xa1kodba teh dla\xc4\x8dnic vodi v slab\xc5\xa1anje sluha, saj se \xc4\x8dlove\xc5\xa1ke dla\xc4\x8dnice ne obnavljajo in je zato po\xc5\xa1kodba trajna. Nekateri drugi organizmi, na primer dobro preu\xc4\x8devane ribe vrste zebric, imajo dla\xc4\x8dnice, ki so zmo\xc5\xbene obnavljanja.'